Kvindelige og mandelige roere skal i weekenden prøve at slå verdensrekorder i roning.

Sved på panden, ømme muskler og muligvis et par vabler det er, hvad ti roere fra Aalborg Universitet kan se frem til, når de i dag går i gang med et verdensrekordforsøg. Startskuddet til rekordforsøget lyder i Stormagasin Sallings sportsafdeling klokken 16.00 fredag eftermiddag. Her går roerne i gang med 24 timers ergometerroning. Herrerne skal ro mere end 512 kolimeter og 649 meter for at slå den nuværende rekord. Det er dog ikke kun mandlige roere der skal i gang med rekordforsøg. Aalborg dame roklub, der i år kan fejre 100 års fødselsdag, skal også i gang med et rekordforsøg. De kvindelige roere skal ro 100 kilometer på tid i kategorien små hold 20-29 år. Dameroerne skal slå den nuværende rekord på 7 timer 16 minutter og 44 sekunder. Det er ikke første år, at roerne i Aalborg forsøger at slå rekord. Sidste år satte herrerne verdensrekord i kategorien små hold 20-29 år. Når weekenden er over, står det klart, om Roerne i Aalborg har nået deres mål og slået hele to verdensrekorder.